1. „კომპანია” ვალდებულია, წინამდებარე „ხელშეკრულების“ მოქმედების მთელი ვადის განმავლობაში ზედმიწევნით დაიცვას შრომის უსაფრთხოების სფეროში საქართველოს კანონმდებლობით დადგენილი სამართლებრივი მარეგულირებელი ნორმები და წესები, რაც შეზღუდვის გარეშე, მოიცავს შემდეგს:

(ა) „მომსახურების“ გაწევის ყველა ეტაპზე ჰყავდეს შრომის უსაფრთხოებაზე პასუხისმგებელი სერტიფიცირებული პირი;

(ბ) აწარმოოს რისკების შეფასება შესაბამისი დოკუმენტირებით, რომელიც უნდა განაახლოს ყოველ 10 დღეში ერთხელ საჭიროების შესაბამისად და განსაკუთრებული ან/და მომეტებული საფრთხის დაფიქსირების შემთხვევაში, დაუყოვნებლივ აცნობოს GWP-ს;

(გ) „მომსახურების“ დაწყებამდე მის მიერ დაქირავებულ თითოეულ პირს ჩაუტაროს სრული სწავლება/ინსტრუქტაჟი, გააცნოს გასაწევი „მომსახურების“ თანმდევი საფრთხეებისა და რისკების შესახებ ინფორმაცია და განუმარტოს პრევენციული ზომების მიღების გზები; ინსტრუქტაჟი უნდა წარმოებდეს დოკუმენტირებულად და ხელმოწერით დასტურდებოდეს სამუშაოს შესრულებაში ჩართული პირების მიერ. გარემოების გათვალისწინებით, „კომპანია” ვალდებულია, რომ „მომსახურების“ მიმდინარეობის პროცესში კვლავ ჩაუტაროს დასაქმებულ პირების ასეთი ინსტრუქტაჟი, რათა „მომსახურების“ მიმდინარეობის ნებისმიერ ეტაპზე/დროს დაცული იყოს დასაქმებული პირების უსაფრთხოება;

(დ) არ დაუშვას სამუშაო ადგილზე დასაქმებული პირი, რომელიც იმყოფება ალკოჰოლის ან ნარკოტიკული ნივთიერებების ზემოქმედების ქვეშ;

(ე) უზრუნველყოს, რომ „მომსახურების“ გაწევისას სამშენებლო ობიექტზე მომუშავე ყველა პირის ჯანმრთელობის მდგომარეობა აკმაყოფილებდეს სამუშაოს წარმოებისთვის საჭირო მოთხოვნებს;

(ვ) უზრუნველყოს სამშენებლო ობიექტზე მომუშავე ყველა პირი პირადი დამცავი აღჭურვილობით (პდა) და აკონტროლოს, რომ „მომსახურების“ გაწევა მიმდინარეობს პირადი დამცავი აღჭურვილობის გამოყენებით.

(ზ) უზრუნველყოს, რომ „მომსახურების“ გაწევა მიმდინარეობს ტექნიკურად გამართულ მდგომარეობაში მყოფი სამშენებლო ტექნიკით, სამუშაო იარაღითა და მოწყობილობებით და არ დაუშვას შეუსაბამო/დაზიანებული, გაუმართავი სამშენებლო ტექნიკითა და სამუშაო იარაღით „სამუშაოების“ წარმოება;

(თ) უზრუნველყოს, რომ მისი სამშენებლო ობიექტზე მომუშავე ყველა პირი ფლობდეს შესაბამისი სამშენებლო ტექნიკის მართვის კანონით დადგენილ მოწმობას/სერტიფიკატს;

(ი) ინციდენტის შემთხვევაში, გამოიკვლიოს მიზეზი, ხოლო GWP-ს მოთხოვნის შემთხვევაში, თუ ინციდენტის გამოკვლევა განხორციელდება GWP-ს მხრიდან, მონაწილეობა მიიღოს ინციდენტის გამოკვლევის პროცესში და მიაწოდოს GWP-ს ყველა საჭირო ინფორმაცია და ხელი შეუწყოს მას ინციდენტის დროულ და საფუძვლიან შესწავლაში.

(კ) „მომსახურების“ გაწევის ადგილას წარმოდგენილი ჰყავდეს პირველადი დახმარების აღმომჩენის უფლების მქონე პირი, პირველადი დახმარების აღმოჩენის დამადასტურებელი სერტიფიკატით.

1. „კომპანია” ვალდებულია რომ „მომსახურების“ გაწევის პროცესში აწარმოოს/გააჩნდეს შემდეგი დოკუმენტაცია და საჭიროების ან/და GWP-ს მიერ მოთხოვნის შემთხვევაში, მათი ასლები გადასცეს GWP-ს:

(ა) „მომსახურებასთან“ დაკავშირებით დასაქმებული თითოეული პირის მიერ სამუშაოების წარმოების სრული სწავლებისა და ინსტრუქტაჟის დამადასტურებელი დოკუმენტი;

(ბ) რისკების შეფასების დოკუმენტი, რომელიც უნდა ითვალისწინებდეს ყველა სახის მიმდინარე სამუშაოს და რომელიც უნდა განახლდეს საჭიროებიდან გამომდინარე;

* დასაქმებული თითოეული პირის ალკოჰოლის და ნარკოტიკის შემოწმების ჟურნალი;
* დასაქმებული თითოეული პირის ჯანმრთელობის მდგომარეობის დამადასტურებელი სამედიცინო დასკვნა (ფორმა 100);
* კანონით განსაზღვრული, სამშენებლო და მძიმე ტექნიკის ოპერირების დამადასტურებელი მოწმობები;
* საგანგებო სიტუაციების პრევენციის და მართვის გეგმა (ავარიული სიტუაციების მართვის გეგმა);

1. „კომპანია” ვალდებულია, „წინამდებარე“ ხელშეკრულების მოქმედების მთელი ვადის განმავლობაში ზედმიწევნით დაიცვას გარემოს დაცვის სფეროში საქართველოს კანონმდებლობით დადგენილი სამართლებრივი მარეგულირებელი ნორმები და წესები და „სამუშაოების“ მიმდინარეობის პროცესში მუდმივად ჰყავდეს გარემოს დაცვაზე პასუხისმგებელი პირი.
2. მასშტაბური ავარიის ან ნებისმიერი სახის გარემოს დაბინძურების შემთხვევაში უზრუნველყოს გარემოს აღდგენა პირვანდელ მდგომარეობაში საკუთარი ხარჯით.
3. GWP-ს მხრიდან გარემოსდაცვითი აუდიტის განხორციელების დროს აუდიტორს მიაწოდოს „მომსახურებასთან“ დაკავშირებული გარემოსდაცვითი შინაარსის ყველა დოკუმენტაცია ან ინფორმაცია.
4. გაუფრთხილდეს და არ დაკარგოს პროექტის ფარგლებში მოხსნილი მიწის ნაყოფიერი ფენა (20 სმ).
5. წარმოადგინოს ან/და აწარმოოს პროექტის ფარგლებში წარმოქმნილი ნარჩენების მართვის გეგმა.
6. უზრუნველყოს, რომ „კომპანიის“ საქმიანობიდან გამომდინარე გაფრქვევებმა, ზედაპირული წყლებისა და ნარჩენი წყლების ჩადინებამ არ გადააჭარბოს მოქმედი კანონმდებლობით დადგენილ ნორმებს.

|  |  |
| --- | --- |
| GWP  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | კომპანია  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |